Δεκτή έγινε από τον υφυπουργό Ναυτιλίας, Νεκτάριο Σαντορινιό, τροπολογία βουλευτών του ΣΥΡΙΖΑ για την τοποθέτηση παλαιότερων επιτυχόντων ΑΣΕΠ στον ιδιωτικοποιημένο πλέον ΟΛΠ, που είχε εγείρει ερωτηματικά στην αντιπολίτευση, ως προς το με ποιο δικαίωμα το Δημόσιο παρεμβαίνει σε ιδιωτικό πλέον φορέα σχετικά με διορισμούς, αλλά και προβληματισμό για πιθανή αντίδραση της COSCO.Η τροπολογία υπό τον τίτλο: «Επίσπευση διαδικασιών διορισμού και πρόσληψης διοριστέων», που υπογράφεται από τους κυβερνητικούς βουλευτές, Θ. Δρίτσα, Γ. Γεννιά, Κ. Δουζίνα, Η. Καματερό, Ε. Σταματάκη και Ν. Συρμαλένιο, αναφέρει στην αιτιολογική έκθεση ότι η ρύθμιση κρίνεται απαραίτητη «προκειμένου να επισπευσθούν οι διαδικασίες διορισμού και πρόσληψης των διοριστέων που περιλαμβάνονται στους πίνακες οριστικών αποτελεσμάτων των ετών 2009, 2011, 2014 (917/Γ/11-11-2009, 94/Γ/9-2-2009, 427/Γ27-6-2011, 339/Γ/9-3-2014, 62/Γ/23-1-2014) και των οποίων ο διορισμός εκκρεμεί στον Οργανισμό Λιμένος Πειραιώς Α.Ε. κατόπιν της θέσπισης του ν. 4404/2016 (Β’ 126). Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της “Οργανισμός Λιμένος Πειραιώς ΑΕ” και άλλες διατάξεις».Ο κ. Δρίτσας υποστήριξε ότι δεν τίθεται ζήτημα παρέμβασης στον ΟΛΠ, αλλά απλώς για τοποθετήσεις επιτυχόντων ΑΣΕΠ που εκκρεμούν από την εποχή που ο ΟΛΠ ήταν κρατικός.Ο, δε, Νεκτάριος Σαντορινιός την έκανε απλώς αποδεκτή, με στόχο να ψηφιστεί σήμερα με το υπό συζήτηση νομοσχέδιο του Υπουργείου Ναυτιλίας, χωρίς να αιτιολογήσει με οιονδήποτε τρόπο το σκεπτικό του, τη στιγμή που οι πληροφορίες φέρουν τον ΟΛΠ να διαμηνύει ότι ένας τέτοιος διορισμός αντίκειται στο καταστατικό του.Δείτε την τροπολογία εδώ

Πηγή: Ναντίν Χαρδαλιά